Kollár, Boris, doterajší predseda NR SR (2023-10-25):
Ďakujem predsedovi mandátového a imunitného výboru. Otváram rozpravu k prednesenej správe a informácii. Hlási sa niekto z poslancov do rozpravy? Ak nie, vyhlasujem rozpravu za skončenú. Pristúpime k hlasovaniu. Najskôr sa bude hlasovať o návrhu uznesenia, ktorým Národná rada podľa čl. 76 ústavy a § 8 ods. 2 zákona o rokovacom poriadku overuje platnosť voľby poslancov Národnej rady Slovenskej republiky. Potom sa bude hlasovať o druhom uznesení o nastúpení náhradníkov na zaniknuté mandáty poslancov. Dávam hlasovať o prvom návrhu uznesenia, ktorým Národná rada overuje platnosť voľby poslancov Národnej rady. Prosím, prezentujme sa a hlasujeme. (Hlasovanie.) Prítomných 146 poslancov, za 145, 1 nehlasoval. Konštatujem, že Národná rada Slovenskej republiky schválila uznesenie, v ktorom overuje platnosť voľby poslancov Národnej rady Slovenskej republiky zvolených vo voľbách 30. septembra 2023. Teraz dávam hlasovať o druhom uznesení, a to o nastúpení náhradníkov na zaniknuté mandáty poslancov. Prosím, opäť sa prezentujme a hlasujeme. (Hlasovanie.) Prítomných 145, za 143, 2 nehlasovali. Konštatujem, že Národná rada Slovenskej republiky vzala na vedomie zánik mandátov poslancov Národnej rady Slovenskej republiky a nastúpenie náhradníkov. Vážené pani poslankyne, vážení páni poslanci, formálne by som mal prerušiť schôdzu, avšak dovoľte, aby som vás informoval, že podľa § 12 zákona o rokovacom poriadku Národnej rady Slovenskej republiky boli utvorené poslanecké kluby. Písomné oznámenie o ich utvorení mi bolo predsedami poslaneckých klubov doručené spolu so zápisnicami. Boli utvorené tieto poslanecké kluby: – Klub poslancov Národnej rady Slovenskej republiky za stranu SMER – sociálna demokracia v počte 41 členov, predsedom klubu je poslanec Ján Richter; – Klub poslancov Národnej rady Slovenskej republiky za hnutie Progresívne Slovensko v počte 32 členov, predsedom klubu je poslanec Martin Dubéci; – Klub poslancov Národnej rady Slovenskej republiky za stranu HLAS – sociálna demokracia v počte 27 členov, predsedom klubu je poslanec Róbert Puci; – Klub poslancov Národnej rady Slovenskej republiky za volebnú koalíciu SLOVENSKO, ZA ĽUDÍ, Kresťanská únia v počet 15 členov, predsedom klubu je poslanec Michal Šipoš. Zmenila sa názov strany OĽANO na, na SLOVENSKO, ZA ĽUDÍ, KÚ. Klub poslancov... majú 15 členov; – Klub poslancov Národnej rady Slovenskej republiky za Kresťanskodemokratické hnutie v počte 12 členov, predsedníčka klubu je poslankyňa Martina Holečková; – Klub poslancov Národnej rady Slovenskej republiky za stranu Sloboda a Solidarita v počte 11 členov, predsedom klubu je poslanec pán Branislav Gröhling; – Klub poslancov Národnej rady Slovenskej republiky za Slovenskú národnú stranu v počte 10 členov, predsedom klubu je poslanec Andrej Danko. Prosím, aby utvorenie poslaneckých klubov, ako som ich uviedol, vzala Národná rada na vedomie. Pristúpime k deviatemu bodu programu, a to k voľbe predsedu Národnej rady Slovenskej republiky . Návrh na voľbu je uvedený ako tlač 6. Kandidátom na funkciu predsedu Národnej rady Slovenskej republiky je poslanec Peter Pellegrini. Otváram rozpravu o tomto bode programu. Hlási sa niekto z poslancov do rozpravy? Končím možnosť, evidujem jedného, končím možnosť prihlásiť sa do rozpravy. Evidujem, ešte, prosím pekne, kolegovia, sadnite si, nejdeme hlasovať ešte, lebo ide do rozpravy pán poslanec Matovič. Nech sa páči, pán poslanec, máte slovo. (Krátka pauza.) Nech sa páči, pán predseda, máte slovo.